Tο Κολλέγιο Αθηνών προσκαλεί μαθητές και μαθήτριες της 6ης Δημοτικού από όλη την Ελλάδα να συμμετάσχουν στις Εισαγωγικές Εξετάσεις του Σχολείου για την α’ Γυμνασίου (σχολικό έτος 2025-2026). Οι  Εξετάσεις θα πραγματοποιηθούν το **Σάββατο, 15 Μαρτίου 2025**, 09:00-13:30, στις εγκαταστάσεις του Κολλεγίου στο campus Ψυχικού (Στεφάνου Δέλτα 15, Ψυχικό 154 52).

**Για τη σχολική χρονιά 2025-26 το Κολλέγιο θα προσφέρει:**

* **τη δυνατότητα ολικής ή μερικής οικονομικής στήριξης στους/στις εβδομήντα (70) πρώτους/ες μαθητές/μαθήτριες που θα επιτύχουν την εισαγωγή τους στην α΄ Γυμνασίου, με κριτήριο την οικονομική κατάσταση της οικογένειάς τους.** Οι αποφάσεις θα ληφθούν βάσει των κριτηρίων του Προγράμματος Υποτροφιών του Κολλεγίου.
* **Υποτροφίες στους/στις οκτώ (8) πρώτους/ες μαθητές/μαθήτριες που θα αριστεύσουν στις Εισαγωγικές Εξετάσεις, ανεξαρτήτως οικονομικής κατάστασης.** **Οι Υποτροφίες αυτές καλύπτουν από 100% έως 50% των διδάκτρων.**

Από την ίδρυσή του το 1925, το Κολλέγιο Αθηνών παρέχει οικονομική βοήθεια σε άξιους μαθητές, οι οποίοι δεν διαθέτουν τα απαραίτητα οικονομικά μέσα για τη μόρφωσή τους. Το Πρόγραμμα Υποτροφιών αποτελεί ακρογωνιαίο λίθο της παιδαγωγικής-κοινωνικής φιλοσοφίας του Σχολείου και θεμελιώδες στοιχείο της ξεχωριστής «φυσιογνωμίας» του. Για το σχολικό έτος 2024-25 το Κολλέγιο έχει ήδη διαθέσει πάνω από 3.700.000€ για υποτροφίες.

Όλες, ανεξαιρέτως, οι Υποτροφίες θα συνεχίζουν να παρέχονται στους μαθητές/ στις μαθήτριες μέχρι την αποφοίτησή τους, εφόσον εξακολουθούν να πληρούνται οι προϋποθέσεις βάσει των οποίων αυτές χορηγήθηκαν.

Για περισσότερες πληροφορίες οι ενδιαφερόμενοι μπορούν να απευθύνονται Γραφείο Υποτροφιών (τηλέφωνα: 210-6798135, 210-6798100 εσωτ. 4775, email: [scholarships@athenscollege.edu.gr](javascript:void(window.open('/imp/dynamic.php?page=compose&to=scholarships%40athenscollege.edu.gr&popup=1','','width=820,height=610,status=1,scrollbars=yes,resizable=yes'))) )

**Εισαγωγικές Εξετάσεις**

Οι υποψήφιοι/ες μαθητές/μαθήτριες θα πρέπει να λάβουν μέρος σε γραπτές εξετάσεις, που πραγματοποιούνται για την εισαγωγή μαθητών/μαθητριών στην α’ Γυμνασίου του Κολλεγίου Αθηνών.

Τα εξεταζόμενα μαθήματα είναι:

* Ελληνικά
* Μαθηματικά
* Αγγλικά

Η εξεταστέα ύλη για τις εξετάσεις των παραπάνω μαθημάτων βρίσκεται στον ιστότοπο [www.a*thenscollege.edu.gr*](http://www.athenscollege.edu.gr) ακολουθώντας το μονοπάτι: *«Εισαγωγή Μαθητών»*  *«Γυμνάσιο-Λύκειο: Διαδικασία Εισαγωγής»*

<https://www.athenscollege.edu.gr/why-join-us/how-to-apply-junior-high-school>

Καθεμία από τις τρεις δοκιμασίες (Ελληνικά, Μαθηματικά, Αγγλικά) διάρκειας 75 λεπτών θα βαθμολογηθεί με άριστα τις 100 μονάδες και βάση τις 50 μονάδες Οι γονείς των υποψηφίων με διαγνωσμένες ειδικές εκπαιδευτικές ανάγκες -πιστοποιημένες από δημόσιο φορέα- πρέπει να επισυνάψουν στη Δήλωση Αποδοχής των όρων του διαγωνισμού την αντίστοιχη γνωμάτευση. Οι υποψήφιοι/υποψήφιες που δεν θα συγκεντρώσουν τη βάση (50%) – έστω και σε ένα από τα τρία παραπάνω μαθήματα – θα αποκλεισθούν.

Θα εισαχθούν μαθητές και μαθήτριες κατά απόλυτη σειρά επιτυχίας και σύμφωνα με τον αριθμό των διαθέσιμων θέσεων με κριτήριο το άθροισμα των βαθμών στις δοκιμασίες Ελληνικών, Μαθηματικών και Αγγλικών. Η βαθμολογία θα ανακοινωθεί στους γονείς εγγράφως μέσω email και δεν θα υπόκειται σε οιαδήποτε επανεξέταση ή αναθεώρηση. Δεν χορηγούνται αντίγραφα των γραπτών δοκιμίων των εξετασθέντων/εισών υποψηφίων μαθητών/τριών.

Αιτήσεις μπορούν να υποβληθούν στο Γραφείο Εισαγωγής Μαθητών μέχρι την **Τετάρτη, 26 Φεβρουαρίου 2025** (Στεφάνου Δέλτα 15, Ψυχικό, τηλέφωνα: 210-6798138, 210-6741349 και e-mail: [adm\_off@athenscollege.edu.gr](javascript:void(window.open('/imp/dynamic.php?page=compose&to=adm_off%40athenscollege.edu.gr&popup=1','','width=820,height=610,status=1,scrollbars=yes,resizable=yes'))) ή [akoutiva@athenscollege.edu.gr](javascript:void(window.open('/imp/dynamic.php?page=compose&to=akoutiva%40athenscollege.edu.gr&popup=1','','width=820,height=610,status=1,scrollbars=yes,resizable=yes')))).

**Ενημερωτικές συναντήσεις γονέων**

Οι Διευθυντές των Γυμνασίων πραγματοποιούν ενημερώσεις για τα προγράμματα σπουδών και την εκπαιδευτική και την παιδαγωγική φιλοσοφία του Σχολείου. Έχουν προγραμματισθεί ενημερωτικές συναντήσεις στο Θέατρο Χωρέμη εντός του Μπενακείου Διδακτηρίου στο campus Ψυχικού (Στεφάνου Δέλτα 15, Ψυχικό):

* τη **Δευτέρα, 27 Ιανουαρίου 2025** (17:00)
* τη **Δευτέρα, 17 Φεβρουαρίου 2025** (17:00)

Θα ακολουθήσει περιήγηση στις εγκαταστάσεις των Γυμνασίων.